**Kampanjamateriaali 19.–30.9.2022**

**Teema:** Perhehoito ja kodin ulkopuolinen työ

**Pääviesti:** Työn ja perhehoidon yhteensovittaminen on yhteistyötä ja ennakointia

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä.
Kampanjan aihetunnisteet ovat **#TietoaPerhehoidosta ja #TyöJaPerhe**

**Lisäviestit:** Olemme avanneet teemaa lisäviesteiksi. Lisäviestit sopivat pituutensa puolesta myös Twitteriin.

(pääviesti1)

#TietoaPerhehoidosta Perhehoitaja voi samaan aikaa etsiä työttömänä työnhakijana työtä ja saada työttömyysetuutta, ellei perhehoitajan tehtävä TE-toimiston arvion mukaan työllistä niin, että se on este vastaanottaa työtä. #TyöJaPerhe

#TietoaPerhehoidosta Jos perhehoitoon sijoitettu, alle 10-vuotias lapsi sairastuu, perhehoitajalla on oikeus jäädä hoitamaan häntä enintään neljäksi työpäiväksi. #TyöJaPerhe

#TietoaPerhehoidosta Vuorotteluvapaakorvausta ja hoitopalkkiota voi saada yhtä aikaa. Perhehoidon palkkio voi kuitenkin vaikuttaa oikeuteen saada vuorottelukorvausta ja maksettavan korvauksen määrään, jos perhehoito katsotaan ansaintatarkoituksessa tehdyksi työksi. #TyöJaPerhe

#TietoaPerhehoidosta Perhehoidosta saatu hoitopalkkio voidaan ottaa huomioon tulona laskettaessa ansio- tai peruspäivärahan suuruutta. Tällöin työttömyysetuus maksetaan soviteltuna. #TyöJaPerhe

#TietoaPerhehoidosta Työmarkkinatukea harkittaessa otetaan aina huomioon saajan omat tulot, myös perhehoidon palkkio. Työmarkkinatuki on sosiaalietuus. #TyöJaPerhe

#TietoaPerhehoidosta Ikäihmisten pitkäaikainen perhehoitaja ei ole työmarkkinoiden käytettävissä eli ei voi saada työttömyysetuutta. Ikäihmisten lyhytaikainen perhehoitaja voi joissakin tilanteissa saada työttömyysetuutta. #TyöJaPerhe

#TietoaPerhehoidosta Työssäkäyvällä perhehoitajalla on oikeus tilapäiseen poissaoloon, jos se on välttämätöntä perhettä kohdanneen sairauden, onnettomuuden tai muun ennalta-arvaamattoman pakottavan syyn vuoksi. #TyöJaPerhe

**Hyvät käytännöt:** Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita **#TietoaPerhehoidosta #TyöJaPerhe #HyväKäytäntö**

#HyväKäytäntö: Lyhytaikaisen perhehoitajan toimeentuloa vahvistetaan mahdollisuudella tehdä työvuoroja esimerkiksi ikäihmisten, vammaisten henkilöiden tai lastensuojelun palveluissa, jos lyhyt- tai osavuorokautinen perhehoito on vähäistä. #TietoaPerhehoidosta #TyöJaPerhe

#HyväKäytäntö: Rakenna omalta osaltasi työyhteisössä avointa puhumisen kulttuuria, jossa perhehoitajuutta suunnittelevan on helppoa ja turvallista puhua aikeistaan ja tarpeistaan, jotka liittyvät hoidettavan sijoitukseen. #TietoaPerhehoidosta #TyöJaPerhe

 #HyväKäytäntö: Myös perhehoitoperhe on perhe. Puhu sanoilla, joilla perhehoitaja itse kuvaa perhettään.  #TietoaPerhehoidosta #TyöJaPerhe

#Hyväkäytäntö: Perhehoitajaksi ryhtyminen on perheellistymistä. Ole joustava, kun työkaverisi tai työntekijäsi saa tiedon sijoituksesta. Ymmärräthän, ettei perhehoitaja voi aina puhua avoimesti tilanteestaan salassapitovelvollisuuden vuoksi. #TietoaPerhehoidosta #TyöJaPerhe

#Hyväkäytäntö: Ole avoin ja kerro perhehoitajuudesta työyhteisössäsi. Selitä, mikset voi päättää itse perhehoitajuuteen liittyvistä aikatauluista tai mikset voi kertoa kaikkia perheeseesi liittyviä asioita. #TietoaPerhehoidosta #TyöJaPerhe

#Hyväkäytäntö: Jos työssäkäyvän perhehoitajan perheenjäsen vaatii erityistä hoitoa, työnantaja järjestää perhehoitajalle mahdollisuuden jäädä hoitamaan perheenjäsentään. #TietoaPerhehoidosta #TyöJaPerhe

**Tietoa avuksesi oikean tiedon levittämisessä**

Sijoittava kunta saattaa edellyttää, että vähintään toinen sijaisvanhemmista jää kotiin vastaamaan täysiaikaisesti sijoitetun lapsen tai nuoren hoidosta. Aikuisten pitkäaikaisessa perhehoidossa perhehoitajat ovat lähes poikkeuksetta niin kutsutusti päätoimisia.

Kokonaan tai määräajaksi pois jäänti ansiotyöstä on perhehoitajalle usein iso päätös ja edellyttää perusteellisia neuvotteluja sijoittajan kanssa.

**Työelämän lainsäädäntö tarjoaa mahdollisuuksia jäädä pois työelämästä**

**Hoitovapaa:** Perhehoitajalla on oikeus jäädä hoitamaan perhehoitoon sijoitettua lasta, kunnes lapsi täyttää kolme vuotta (työsopimuslaki, 4. luku, 3§). Perhehoitoon sijoitetusta lapsesta ei voi saada kotihoidon tukea.

**Osittainen hoitovapaa:** Perhehoitaja voi saada perhehoitoon sijoitetun lapsen hoitamiseksi osittaista hoitovapaata siihen saakka, kun perusopetuksessa olevan lapsen toinen lukuvuosi päättyy tai pidennetyn oppivelvollisuuden piirissä olevan lapsen kolmas lukuvuosi päättyy (työsopimuslaki, 4. luku, 4§). Osittaista tai joustavaa hoitorahaa ei makseta huostaanotetusta lapsesta.

**Poissaolo perheenjäsenen tai läheisen hoitamiseksi:** Jos työntekijän perheenjäsen tai muu läheinen on erityisen hoidon tarpeessa, työnantajan on pyrittävä järjestämään työt siten, että työntekijällä on mahdollisuus jäädä määräajaksi pois työstä perheenjäsenen tai läheisen hoitamiseksi. Poissaolon pituudelle ei ole säädetty enimmäis- tai vähimmäisaikaa (työsopimuslaki, 4. luku, 7a§).

**Poissaolo pakottavista perhesyistä:** Työntekijällä on oikeus tilapäiseen poissaoloon työstä, mikäli hänen välitön läsnäolonsa on välttämätöntä perhettä kohdanneen, sairaudesta tai onnettomuudesta johtuvan, ennalta-arvaamattoman ja pakottavan syyn vuoksi (työsopimuslaki, 4. luku, 7§).

**Vuorotteluvapaakorvaus:** Vuorotteluvapaakorvausta ja hoitopalkkiota voi saada yhtä aikaa (vuorotteluvapaalaki 2002, 2§ 3 mom; 15§). Perhehoidon palkkio voi kuitenkin vaikuttaa oikeuteen saada vuorottelukorvausta ja maksettavan korvauksen määrään, jos perhehoito katsotaan ansaintatarkoituksessa tehdyksi työksi.

**Perhehoitaja työttömänä työnhakijana**

Perhehoitajana toimiminen on aina ilmoitettava työ- ja elinkeinotoimistoon (TE-toimistoon). TE-toimisto ratkaisee, onko perhehoito esteenä työttömyysetuuden saamiselle. Työttömyyskassa tai Kela ratkaisee muut työttömyysetuuden saamisen edellytykset, muun muassa maksettavan etuuden määrän.

Vaikka toimeksiantosuhteisessa perhehoidossa ei perhehoitolain mukaan ole kyse yritystoiminnasta, perhehoitajan tehtävää pidetään työttömyysturvajärjestelmässä joko työllistymisenä yrittäjänä tai työllistymisenä omassa työssä. Työttömyysturvalainsäädännön perusteella yrittäjänä pidetään muun muassa henkilöä, joka tekee ansiotyötä mutta ei ole työ- tai virkasuhteessa. Jos siis perhehoitajan tarkoitus on tulonansainta, hän on työttömyysturvajärjestelmässä yrittäjä. Perhehoitajan voidaan katsoa työllistyvän omassa työssä, mikäli hän toimii perhehoitajana ilman ansaintatarkoitusta.

TE-toimisto ratkaisee, onko työllistyminen yrittäjänä tai omassa työssä pää- vai sivutoimista. Työttömyysetuutta saadakseen perhehoitajan täytyy olla työmarkkinoiden käytettävissä eikä hän saa työllistyä päätoimisesti (työttömyysturvalaki, 1290/2002). Jos perhehoitotehtävä on kovin työllistävä, esimerkiksi perhehoidossa on monta erityishoidettavaa, perhehoitaja ei voi olla työmarkkinoiden käytettävissä. Sijoittavan kunnan sosiaaliviranomainen tai perhehoitoon sijoitetun henkilön palveluista vastaava työntekijä voi lausunnollaan todentaa perhehoidon työllistävyyden.

Arvioidessaan perhehoitajan mahdollisuutta ottaa kokoaikatyö vastaan TE-toimisto arvioi tehtävän työllistävyyden lisäksi, miten ja missä aikataulussa hoidettavan hoito voidaan järjestää eli perhehoitaja voi irtautua perhehoitotehtävästä, jos hän saa työpaikan.

Perhehoidosta saatu hoitopalkkio voidaan ottaa huomioon tulona laskettaessa ansio- tai peruspäivärahan suuruutta. Tällöin työttömyysetuus maksetaan soviteltuna.

Jos olet oikeutettu päivärahan sijaan työmarkkinatukeen, tarveharkinnassa otetaan aina huomioon saajan omat tulot. Perhehoidosta saatava palkkio vaikuttaa siihen, paljonko työmarkkinatukea myönnetään. Työmarkkinatuki on sosiaalietuus.

Jos perhehoitajan katsotaan toimivan ilman ansaintatarkoitusta (esimerkiksi perhehoitoon on sijoitettu lapsi lastensuojelulain nojalla), hoitopalkkiota ei oteta huomioon työttömyysetuuden määrässä.

**Työssäkäyvän perhehoitajan sairastuessa tai sijoitetun lapsen sairastuessa**

**Työssäkäyvän perhehoitajan sairastuessa** on arvioitava vaikutuksia sekä perhehoitajuuden että muun työn näkökulmasta. Jääkö perhehoitaja sairauslomalle perhehoitajan tehtävästä, muusta työstään vai molemmista?

Perhehoitaja on oikeutettu saamaan sairauspäivärahaa omavastuuajan (sairastumispäivä + 9 arkipäivää) jälkeen vuositulon perusteella. Vuositulo lasketaan 12 kalenterikuukauden tarkastelujaksolta, joka edeltää työkyvyttömyyden alkamista edeltävää kalenterikuukautta. (Sairausvakuutuslaki 2004).

Perhehoitajan tulee ilmoittaa sijoittavalle kunnalle tai kuntayhtymälle välittömästi sairastumisestaan. Sijoittavan kunnan tulee arvioida, millä tukitoimenpiteillä perhehoito voi jatkua. Jos perhehoidon jatkumista ei voida turvata tukitoimen pitein, on arvioitava perhehoitopaikan muutosta perhehoitajan sairausloman ajaksi.

Sairauspäivärahan tarkoituksena on korvata niitä tuloja, jotka perhehoitaja menettää sairauden takia. Jos perhehoidon hoitopalkkion maksaminen jatkuu sairausloman aikana, hän ei menetä tätä tuloa. Tällöin vuositulossa ei huomioida perhehoidon hoitopalkkiota. Perhehoitajan tulee päivärahahakemuksessa osoittaa, kuinka perhehoidossa olevien henkilöiden hoito on järjestetty perhehoitajan sairausloman aikana. Perhehoitaja voi kuitenkin saada yhtä aikaa sekä perhehoidon hoitopalkkiota että sairauspäivärahaa lukuun ottamatta vakuutusyhtiön maksamaa tapaturmaan liittyvää sairauspäivärahaa.

Jos sivutoimisen perhehoitajan (eli perhehoitajan, jolla on myös muuta vuositulossa huomioitavaa tuloa kuin perhehoidon hoitopalkkio) hoitopalkkion maksaminen jatkuu sairausloman aikana, sitä ei huomioida sairauspäivärahan perusteena olevassa vuositulossa. Sairauspäiväraha lasketaan tarkastelujakson muun vuositulon perusteella.

Sairauspäivärahaa haettaessa perusteena on lääkärintodistus. Tehdessään päätöstä sairauspäivärahan myöntämisestä Kela arvioi perhehoitajan työkyvyttömyyttä perhehoitajan esittämän selvityksen pohjalta. Perhehoitajan tulee sairauspäivärahahakemuksessaan selvittää, mitä perhehoitajan tehtäviä hän on estynyt hoitamasta sairauden tai vamman takia sekä kuka tehtävät hoitaa hänen sairauslomansa aikana. Perhe tai sijoittava kunta voi esimerkiksi järjestää tilapäisapua, jolla turvataan hyvän perhehoidon jatkuminen sairauslomasta huolimatta.

**Alle 10-vuotiaan sijoitetun lapsen sairastuessa** perhehoitajalla on oikeus jäädä hoitamaan häntä enintään neljäksi työpäiväksi. (Työsopimuslaki 4. luku, 6§)

**Perhehoitajan hakeutuessa töihin**

Perhehoitajan hakiessa työtä tai ottaessa työn vastaan lapsen asioista vastaava sosiaalityöntekijä hakee perhehoitoon sijoitetulle lapselle päivähoitopaikan. Päivähoitomaksua ei peritä perhehoitajalta, vaan se hoidetaan sijoittavan hyvinvointialueen ja perhehoitajan asuinkunnan kesken maksusitoumuksella tai samassa kunnassa sisäisellä laskutuksella.

Sairausturvavideo: <https://youtu.be/1wD0Ji5pYK4>

Monimuotoiset perheet ry:n opas: Monimuotoiset perheet työelämässä: https://monimuotoisetperheet.fi/wp-content/uploads/2021/11/monimuotoiset\_perheet\_tyoelamassa\_2021-1.pdf